Document ID: 31999L0018

Direktiva Komisije 1999/18/ES
z dne 18. marca 1999
o prilagajanju tehničnemu napredku Direktive Sveta 76/762/EGS o žarometih za meglo za motorna vozila in žarnicah z žarilno nitko za te žaromete
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic v zvezi s homologacijo motornih in priklopnih vozil [1], kot je nazadnje spremenjena z Direktivo 98/91/ES Evropskega parlamenta in Sveta [2], zlasti člena 13(2),
ob upoštevanju Direktive Sveta 76/762/EGS z dne 27. junija 1976 o približevanju zakonodaje držav članic o žarometih za meglo za motorna vozila in žarnicah z žarilno nitko za te žaromete [3], kot je nazadnje spremenjena z Aktom o pristopu Avstrije, Finske in Švedske, zlasti člena 10,
(1) ker je Direktiva 76/762/EGS ena od posamičnih direktiv o postopku ES-homologacije, ki je bil uveden z Direktivo 70/156/EGS; ker se torej zahteve, opredeljene v Direktivi 70/156/EGS, ki se nanašajo na sisteme, sestavne dele in samostojne tehnične enote vozil, uporabljajo za Direktivo 76/762/EGS;
(2) ker je zlasti v členu 3(4) in v členu 4(3) Direktive 70/156/EGS predpisano, da morata biti vsaki posamični direktivi priložena opisni list in homologacijski certifikat na podlagi Priloge VI k Direktivi 70/156/EGS, da bi bila homologacija lahko računalniško podprta; ker je treba zato ustrezno spremeniti homologacijski certifikat, predviden v Direktivi 76/762/EGS;
(3) ker je treba, da bi obdržali enakovrednost, predvideno v členu 9(2) Direktive 70/156/EGS, med nekaterimi posamičnimi direktivami in ustreznimi pravilniki Gospodarske komisije ZN za Evropo ZN (UN-ECE), poenostaviti postopek pri spremembah teh pravilnikov; ker je treba najprej tehnične zahteve Direktive 76/762/EGS s sklicevanjem nadomestiti s predpisi pravilnika UN-ECE R 19;
(4) ker je treba zagotoviti izpolnitev zahtev Direktive Sveta 76/756/EGS [4], kot je nazadnje spremenjena z Direktivo Komisije 97/28/ES [5], in Direktive Sveta 76/761/EGS [6], kot je nazadnje spremenjena z Direktivo Komisije 1999/17/ES [7];
(5) ker so ukrepi, predvideni v tej direktivi, skladni z mnenjem Odbora za prilagajanje tehničnemu napredku, ki je bil ustanovljen z Direktivo 70/156/EGS,
SPREJELA NASLEDNJO DIREKTIVO:
Člen 1
Direktiva 76/762/EGS se spremeni, kakor sledi:
1. Naslov se nadomesti z naslednjim besedilom:
"o približevanju zakonodaje držav članic o žarometih za meglo za motorna vozila".
2. V členu 1 se odstavek 1 nadomesti z naslednjim besedilom:
"1. Vsaka država članica podeli ES-homologacijo sestavnega dela za vsak tip žarometa za meglo, ki izpolnjuje zahteve za konstrukcijo in preskušanje, opredeljene v ustreznih prilogah."
3. V členu 2 se prvi odstavek nadomesti z naslednjim besedilom:
"Države članice za vsak tip žarometa za meglo, ki ga homologirajo na podlagi člena 1, izdajo proizvajalcu oznako ES-homologacije sestavnega dela, ki je skladna z vzorcem, podanim v Dodatku 3 Priloge I."
4. Člen 4 se nadomesti z naslednjim besedilom:
"Člen 4
Pristojni organi držav članic obveščajo drug drugega po postopku, določenem v členu 4(6) Direktive 70/156/EGS, o vsaki homologaciji, ki so jo podelili, zavrnili ali preklicali na podlagi te direktive."
5. Člen 9 se nadomesti z naslednjim besedilom:
"Člen 9
V tej direktivi izraz "vozilo" pomeni vsako motorno vozilo, namenjeno uporabi na cesti, z nadgradnjo ali brez nje, z vsaj štirimi kolesi in z največjo konstrukcijsko določeno hitrostjo, večjo od 25 km/h, in priklopna vozila, razen tirnih vozil ter kmetijskih in gozdarskih traktorjev in delovnih strojev."
6. Priloge se nadomestijo z besedilom Priloge k tej direktivi.
Člen 2
1. Države članice ne smejo od 1. oktobra 1999, oziroma če je besedilo iz člena 3 objavljeno po 1. aprilu 1999, šest mesecev po dejanskem datumu objave tega besedila, zaradi razlogov, ki se nanašajo na žaromete za meglo:
- zavrniti podelitve ES-homologacije ali nacionalne homologacije za določen tip vozila ali žarometa za meglo ali
- prepovedati registracije, prodaje ali začetka uporabe vozil oziroma prodaje ali začetka uporabe žarometov za meglo,
če žarometi za meglo izpolnjujejo zahteve Direktive 76/762/EGS, kot je spremenjena s to direktivo, in če so vgrajeni na vozila skladno z zahtevami Direktive 76/756/EGS.
2. Države članice od 1. aprila 2000:
- ne smejo več podeljevati ES-homologacije in
- lahko zavrnejo podelitev nacionalne homologacije
za katerikoli tip vozila zaradi razlogov, ki se nanašajo na žaromete za meglo, oziroma za katerikoli tip žarometa za meglo, če niso izpolnjene zahteve Direktive 76/762/EGS, kot je spremenjena s to direktivo.
3. Od 1. aprila 2001 se zahteve za žaromete za meglo kot sestavne dele iz Direktive 76/762/EGS, kot je spremenjena s to direktivo, uporabljajo za namene člena 7(2) Direktive 70/156/EGS.
4. Ne glede na določbe odstavkov 2 in 3, morajo države članice za žaromete za meglo, ki so namenjeni za nadomestne dele, še naprej podeljevati ES-homologacijo ter dovoliti njihovo prodajo in začetek uporabe skladno s prejšnjimi različicami direktive 76/762/EGS, če so ti žarometi za meglo
- namenjeni za vgradnjo na vozila, ki so že v uporabi, in
- če izpolnjujejo zahteve omenjene direktive, ki so veljale pri prvi registraciji vozil.
Člen 3
Točke in priloge pravilnika UN-ECE R 19 iz točke 1 Priloge II se objavijo v Uradnem listu Evropskih skupnosti pred 1. aprilom 1999.
Člen 4
1. Države članice sprejmejo zakone in druge predpise, potrebne za uskladitev s to direktivo, najpozneje 1. oktobra 1999 oziroma, če so besedila iz člena 3 objavljena po 1. aprilu 1999, države članice izpolnijo to obveznost šest mesecev po dejanskem datumu objave teh besedil. O tem takoj obvestijo Komisijo.
Države članice uporabljajo te določbe od 1. oktobra 1999, oziroma če so bila besedila iz člena 3 objavljena po 1. aprilu 1999, šest mesecev po dejanskem datumu objave teh besedil.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice posredujejo Komisiji besedila temeljnih predpisov nacionalne zakonodaje, ki jih sprejmejo na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 18. marca 1999

Labels: 7
8
15